'Mine kolleger ønsker slet ikke at udtale sig'

Tilbage på Stiig Markagers kontor ved Roskilde Fjord er vreden i dag blevet erstattet af en bekymring om, hvordan de metoder landbrugets organisationer bruger til at lukke munden på danske forskere, påvirker ham og hans kolleger.

- Der er mange af mine kolleger, der slet ikke ønsker at udtale sig, selvom de ligger inde med en stor viden om miljø og landbrug. Den hårde tone og de personlige angreb er meget belastende, siger han.

Professoren mener, at det er et alvorligt demokratisk problem, hvis forskerne klapper i som østers. Men han kan sagtens forstå sine kolleger.

- Det allervigtigste er, at du som forsker ikke frygter for din ansættelse, løn og karriere, når du går de her interesseorganisationer imod. Det gør jeg ikke, for jeg er fastansat og er i slutningen af min karriere. Men anderledes usikkert er det for mine unge kolleger, siger han.

Bæredygtigt Landbrug: “Vi prøver blot at få sandheden frem”

På en stor gård lidt uden for Løkken i Nordjylland bor formanden for Bæredygtigt Landbrug, Flemming Fuglede Jørgensen.

Rundt om gården ligger hektar på hektar af fredfyldt landbrugsjord pakket med de afgrøder, han lever af.

Og han kan ikke forstå, hvorfor interesseorganisationen bliver beskyldt for at bruge bøllemetoder.

- Der er aldrig nogen, der har kaldt mig en bølle før. Hvis det er bølleagtigt at få sandheden frem, så kald mig en bølle. Stiig Markager vil ikke erkende, at han har sagt usande ting, og så er vi nødt til at gå i retten, siger han.

Formanden mener ikke, at samfundet kan være tjent med en professor, der fordrejer sandheden.

- Alle laver fejl. Det gør jeg også. Masser af fejl. Men han vil ikke indrømme sine fejl. Og så er der kun en vej for os herude i det almindelige pløjeland - det er at trække ham i retten, siger han og fortsætter:

- Vi kan da ikke have en nation, der er bygget på usandheder, og videnskabsmænd der gang på gang fordrejer sandheden. Slet ikke når det er os almindelige mennesker, der betaler deres løn.

Hetz mod landbruget

Formanden for Bæredygtigt Landbrug mener i det hele taget ikke, at det er ham, der skal langes ud efter. I en årrække har Danmarks Naturfredningsforening nemlig kørt en hetz mod det konventionelle landbrug, forklarer han.

- De har sagt, at vi forgifter grundvandet, og at vi piner dyrene. Alt, hvad vi gør, er forkert ifølge dem. Oog det er jo løgn, siger han.

Han understreger dog, at det er blevet lidt bedre på det seneste.

- De er stadig meget kritiske over for det konventionelle landbrug, men deres tone er blevet bedre. Jeg synes faktisk, at den nye formand måske ser lidt mere nuanceret på det, og så lang tid de bevæger sig inden for, hvad der er fagligt og juridisk korrekt, er der ingen modsætninger mellem os, siger han og fortsætter:

- Men de skal stadig være ærlige omkring, hvad økologi er. Det er fint nok, folk vil købe økologi, de skal bare vide, hvad de støtter. Økologi udleder mere CO2 og belaster grundvandet med mere nedsivende kvælstof. Det fortæller de jo ikke, siger han.

I 2011 rundsendte Bæredygtigt Landbrug en mail, der indeholdt personlige informationer om mig - blandt andet min hjemadresse og oplysninger om min privatøkonomi - til deres medlemmer og opfordrede til, at “forfølge dem, der forfølger os”. Kjeld Hansen, økologisk landmand, journalist og forfatter.

Forsøgte at mobilisere hel organisation mod en mand

Bæredygtigt Landbrug er ikke de eneste, der føler sig udsat for en hetz.

Økologisk Landmand og journalist Kjeld Hansen, der har skrevet flere bøger om dansk landbrug, heriblandt bestselleren 'Det tabte land', fortæller, hvordan Bæredygtigt Landbrug har været efter ham.

- I 2011 rundsendte Bæredygtigt Landbrug en mail til sine medlemmer, der indeholdt personlige informationer om mig. Blandt andet min privatadresse og oplysninger om min privatøkonomi. De opfordrede til, at 'forfølge dem, der forfølger os', siger han.

I mailen, der også dengang blev omtalt i Politiken, kalder interesseorganisationen ham for 'landbrugshader no. 1', og spørger om medlemmerne kender nogen, der bor i nærheden.

Og ikke nok med at organisationen er efter Kjeld Hansen, så lyver de åbenlyst for os alle sammen, mener han.

- De lyver herfra og til evigheden. Flemming Fuglede påstod i 2016 i Berlingske, at han ikke sprøjter med noget, der er giftigere end kogesalt. Men det har jeg dokumenteret er løgn. Jeg har fået aktindsigt i Miljøstyrelsens database, hvor alle landmænd skal registrere, hvad de sprøjter deres marker med. Og her fandt jeg ikke mindre end 24 forskellige sprøjtemidler, hvoraf flere af dem er kræftfremkaldende, siger han.

Til påstanden om at han lyver om sine sprøjtemidler, siger Flemming Fuglede Jørgensen, at Kjeld Hansen tager fejl.